b"\n_START_ARTICLE_\nMichal Martik\xc3\xa1n\n_START_SECTION_\nBiografia\n_START_PARAGRAPH_\nVa n\xc3\xa9ixer el 18 de maig de 1979 a la ciutat de Liptovsk\xc3\xbd Mikul\xc3\xa1\xc5\xa1, poblaci\xc3\xb3 situada en aquells moments a Txecoslov\xc3\xa0quia i que avui en dia forma part d'Eslovaquia.\n_START_SECTION_\nCarrera esportiva\n_START_PARAGRAPH_\nEspecialista en esl\xc3\xa0lom en aig\xc3\xbces braves, va participar als 17 anys en els Jocs Ol\xc3\xadmpics d'estiu de 1996 realitzats a Atlanta (Estats Units), on aconsegu\xc3\xad guanyar la medalla d'or en la prova masculina de C-1. En els Jocs Ol\xc3\xadmpics d'estiu de 2000 realitzats a Sydney (Austr\xc3\xa0lia) aconsegu\xc3\xad guanyar la medalla de plata en la mateixa categoria, un metall que repet\xc3\xad en els Jocs Ol\xc3\xadmpics d'estiu de 2004 realitzats a Atenes (Gr\xc3\xa8cia). En els Jocs Ol\xc3\xadmpics d'estiu de 2008 realitzats a Pequ\xc3\xadn (Xina) aconsegu\xc3\xad novament la medalla d'or en aquesta mateixa prova, dotze anys despr\xc3\xa9s de la seva primera vict\xc3\xb2ria. Als Jocs Ol\xc3\xadmpics d'estiu de 2012 realitzats a Londres ha aconseguit la medalla de bronze, l'unic color de medalla ol\xc3\xadmpica que no tenia en la prova de C-1._NEWLINE_Al llarg de la seva carrera ha guanyat 15 medalles en el Campionat del M\xc3\xb3n de pirag\xc3\xbcisme, entre elles 8 medalles d'or, 3 medalles de plata i 4 medalles de bronze. En el Campionat d'Europa de pirag\xc3\xbcisme ha aconseguit 4 medalles, dues medalles d'or i dues medalles de plata. Aix\xc3\xad mateix l'any 2001 fou guanyador de la Copa del M\xc3\xb3n de l'especialitat."